Şîna Leyla Qasim (helbest) - Wîkîpediya

# Şîna Leyla Qasim (helbest)

### Ji Wîkîpediya

(helbesta Seydayê Tîrêj)

    Serî hilde ji gorînê
    temaşeke hela leyla

    li ser te kurd dikin şînê
    delala ber dila leyla

    bi destê dijminê xwînxwar
    tu hat kuştin xuha perwer

    ku derdên tey giran dan ser
    hemî derd û kulan leyla

    te bê tirs, canfida kurdan
    werîsê meşneqa wêran

    wekî ristek hil û mircan
    vebestî gerdenê leyla

    şêrîna hem dem û yara
    tu rewşa naz û dîdara

    te em hiştin li şûn wara
    li çol û kerbela leyla

    li ser te em rengê goyînê
    dirêjin hêstirê xwînê

    Rijandiye li riya jînê
    xwîna xwe wek gula leyla

    ciwan û rind û nû giştî
    tu ev zincîr û ev piştî

    li ser milê me tev hiştî
    di nîv top û gula leyla

    bi sûnd û soz û peymanî
    ko heyfa te bi ser û can bî

    li nik me dê çi erzan bî
    tu bawer bî bila Leyla

    divê xwîna xwe birjînin
    ku em heyfa te bistînin

    tu car em berno danînin
    ji nav dest û mila leyla

    Bi tevdîra xwe Berzanî
    xeta cengê ji mer danî

    Me bawerya xwe pê anî
    Çi gel û komela Leyla

    Me al hildaye ber jorê
    Bi darê kotek û zorê

    Di gel te ko neçî gorê
    Bi hesret û bela Leyla

    Emê tabûtkê peyda kin
    Ala rengîn bi ser dakin

    Di ber dijmin re derbaskin
    Di gel şêx û mela leyla

    Tu xweş fexre ji kurda re
    Bi kerwanê şehîda re

    Dilê min tim bi heware
    Ji rengê bilbila Leyla

    Bi wê bejnê bi wê qamê
    dema bighêje hendamê

    Silav bikxas û wê amê
    Şehîd û goriya Leyla

    Bi wî rengî bi wê xwînê
    Li tenişta şêx seîd rûnê

    Tu gurzêd misk û beybûnê
    Bidî ber wan, cilla Leyla

    Digel Qazî Mihmed bî
    Li nek Seyfî,Siyamed bî

    Li cem Extî û Mehmet bî
    Di rêza şêrgela Leyla

    Ji derya hiş duran bînim
    Bi zîv û zêr bineqişînim

    Li kêla ber serîdeynim
    Dîrok û cedwela Leyla

    Bi te r yezdan dilovan bî
    Bi dîdara xwe perwan bî

    Te wargeh baxê Rîdwan bî
    Di nîv Sorgula Leyla

    Heya saxim ezê bêjim
    Li ser we mest û hem gêj im

    Bi xweş xwanê xwe Tîrêj im
    Ku la hewle wela Leyla

Ji "http://ku.wikipedia.org../../../%C5%9F/%C3%AE/n/%C5%9E%C3%AEna_Leyla_Qasim_%28helbest%29_ed6b.html" hatiye standin.

Kategorî: Helbest

##### Views

- Gotar | گوتار
- Guftûgo | گوفتوگۆ
- Revîzyona niha

##### Lêbigere